责难赋
王回 (Song)
臣卑而君尊兮，侔地道之承天。北面贽以伏朝兮，南面受之偃然。役股肱于夙夜兮，须有命而后虔。含厥美以自忠兮，避成功而不敢先。何责善于难行兮，奄恭名而独传。盖曰善之为猷兮，匪身修而弗克。五事生之所禀兮，觉初微而渐硕。傥一失其本源兮，外物来而横逆。况宅势于人上兮，百度丛而归责。治则身安而名荣兮，乱甚者丧其家国。贤臣出而登用兮，爵既好而禄又丰。师保阿焉受教兮，箴谏谨于群工。匪圣法而不敢述兮，推天命于始终。使吾君至诚兮，执忠信以自主。使吾君达其所忍兮，仁无不恕。使吾君耻不若先王兮，遵义之路。使吾君不敢慢于匹夫兮，礼乃大具。使吾君察天下之理而无凿兮，智足以成务。勤君之思而劬君之力兮，谁谓吾倨？盖志行则爵禄可报兮，否则遁而去。昔舜禹之相尧兮，斯猷著于典谟。商挚慕其遗风兮，引挞市而为虞。说冢宰于武丁兮，绳正木而靡渝。周公之告孺子兮，扬文武之永图。召伯又歌乎公刘兮，美厚民而匪居。虽孔孟之游于衰世兮，固守经而严如。宜其名实之一揆兮，彼兴废何区区？后千载岂无臣兮，忘钻仰于我极。逢君欲以就利兮，凡枉寻而直尺。量君才为不及兮，聊顺时而姑息。诋高论曰迂阔兮，喜近己而循迹。呜呼！君名贬于杂霸兮，专颂美于在昔。臣不恭莫甚于此兮，徒没齿而愧惕。窃独嘉夫魏公兮，沃唐文而迓衡。知正己而民服兮，破俗辨之刑名。既柔远而能迩兮，尚惜其学略而功速成。作正位之儆戒兮，虽刍荛者亦听。匪吾言之能赋兮，唯尚文之易明。